Document ID: 31988R0198

*****
ΚΑΝΟΝΙΣΜΟΣ (ΕΟΚ) αριθ. 198/88 ΤΗΣ ΕΠΙΤΡΟΠΗΣ
της 23ης Ιανουαρίου 1988
για τη δεύτερη τροποποίηση του κανονισμού (ΕΟΚ) αριθ. 3105/87 σχετικά με τις λεπτομέρειες εφαρμογής του ιδιαίτερου καθεστώτος εισαγωγής αραβοσίτου και σόργου στην Ισπανία για την περίοδο 1987/1990
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1799/87 του Συμβουλίου της 25ης Ιουνίου 1987 σχετικά με το ιδιαίτερο καθεστώς εισαγωγής αραβοσίτου και σόργου στην Ισπανία για την περίοδο 1987/1990 (1), και ιδίως το άρθρο 8,
Εκτιμώντας:
ότι, στα πλαίσια συμφωνίας με τις Ηνωμένες Πολιτείες της Αμερικής, η Κοινότητα ανέλαβε την υποχρέωση να εισάγει στην Ισπανία ορισμένη ποσότητα αραβοσίτου για τα έτη 1987/1990· ότι ο κανονισμός (ΕΟΚ) αριθ. 1799/87 έχει προβλέψει τη δυνατότητα άμεσης αγοράς των προϊόντων στη διεθνή αγορά· ότι ο κανονισμός (ΕΟΚ) αριθ. 3105/87 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 3352/87 (3), καθόρισε τις λεπτομέρειες εφαρμογής αυτής της διαδικασίας αγοράς· ότι, για να τηρηθεί η προαναφερθείσα διεθνής υποχρέωση και να ευνοηθεί η πραγματική εισαγωγή, πριν από τις 30 Ιουνίου 1988, των ποσοτήτων που έχουν προβλεφθεί, πρέπει να αντιμετωπισθούν οι κίνδυνοι που επιβαρύνουν τους προσφέροντες εμπορευομένους· ότι πρέπει ειδικότερα να προβλεφθεί ότι η εγγύηση που συνιστάται παρακρατείται όταν ο υπερθεματιστής δεν παραδίδει τις ποσότητες που του κατακυρώθηκαν κατά τη διάρκεια της περιόδου παραδόσεως που έχει προβλεφθεί·
ότι είναι βασικό, για την εκτέλεση της συμφωνίας, να μπορεί η Επιτροπή να λάβει θέση επί της κατακυρώσεως των διαγωνισμών ή της απορρίψεως των προσφορών·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3105/87 τροποποιείται ως εξής:
1. Στο άρθρο 10, η παράγραφος 3 αντικαθίσταται από το ακόλουθο κείμενο:
«3. Η εγγύηση αποδεσμεύεται:
α) αμέσως μετά την κατακύρωση του διαγωνισμού για τις προσφορές που έγιναν αποδεκτές·
β) το συντομότερο δυνατό, μετά την παράδοση που γίνεται στην αποθήκη από τον υπερθεματιστή της κατακυρωθείσας ποσότητας, κατά την περίοδο παραδόσεως που έχει προβλεφθεί·
γ) το συντομότερο δυνατό, όταν η παράδοση δεν μπόρεσε να πραγματοποιηθεί για λόγους ανωτέρας βίας.
2. Το άρθρο 12 αντικαθίσταται από το ακόλουθο κείμενο:
«Άρθρο 12
1. Με την επιφύλαξη της εφαρμογής των παραγράφων 2 και 3, ο ισπανικός οργανισμός παρεμβάσεως αποφασίζει, μετά από σύμφωνη γνώμη της Επιτροπής, είτε την κατακύρωση του διαγωνισμού στον προσφέροντα που υπέβαλε την ευνοϊκότερη προσφορά είτε την απόρριψη των προσφορών, εντός προθεσμίας 48 ωρών.
2. Όταν η ευνοϊκότερη προσφορά υποβάλλεται συγχρόνως από περισσότερους προσφέροντες, ο οργανισμός παρεμβάσεως, με τη σύμφωνη γνώμη της Επιτροπής, προβαίνει στην κατακύρωση του διαγωνισμού με κλήρωση.
3. Εάν οι προσφορές που υποβάλλονται δεν φαίνονται να αντιστοιχούν στις συνθήκες που κανονικά εφαρμόζονται στις αγορές, ο οργανισμός παρεμβάσεως, μετά σύμφωνη γνώμη της Επιτροπής, μπορεί να μην κατακυρώσει το διαγωνισμό. Ο διαγωνισμός επαναλαμβάνεται το αργότερο μετά από μία εβδομάδα μέχρις ότου ανατεθούν οι συμβάσεις προμήθειας για το σύνολο των παρτίδων.
4. Ο οργανισμός παρεμβάσεως ανακοινώνει σε όλους του προσφέροντες το αποτέλεσμα της συμμετοχής τους στο διαγωνισμό με επιστολή ή τέλεξ που αποστέλλεται το αργότερο την πρώτη εργάσιμη ημέρα μετά την κατακύρωση του διαγωνισμού.»
3. Στο άρθρο 13, η παράγραφος 2 διαγράφεται.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Ιανουαρίου 1988.

Labels: 18
17